REPUBLIKA SRBIJA

NARODNA SKUPŠTINA

Odbor za zdravlje i porodicu

11. decembar 2012. godine

B e o g r a d

PREDSEDNIK NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne Skupštine (''Službeni glasnik RS'', broj 20/12 - prečišćen tekst), Odbor za zdravlje i porodicu podnosi na Predlog zakona o izmenama i dopunama Zakona o zdravstvenom osiguranju sledeći amandman:

AMANDMAN

U Predlogu zakona o izmenama i dopunama Zakona o zdravstvenom osiguranju, iznad člana 1. dodaje se novi član 1. koji glasi:

'' član 1.

u Zakonu o zdravstvenom osiguranju (’’Službeni glasnik RS’’, br.107/05, 109/05- ispravka, 57/11), u članu 17. stav 1. tačka 23) menja se i glasi:

'23) lica koja primaju penziju ili invalidninu isključivo od inostranog nosioca osiguranja i koja imaju prebivalište ili boravište, odnosno stalno nastanjenje ili privremeni boravak u Republici u skladu sa zakonom, odnosno ako sa državom od koje primaju penziju ili invalidninu ne postoji bilateralni sporazum o socijalnom osiguranju ili je bilateralnim sporazumom drugačije određeno, odnosno ako kod tih lica postoje određene pravne smetnje zbog kojih ne mogu da ostvare zdravstveno osiguranje primenom bilateralnog sporazuma i to samo radi ostvarivanja prava iz zdravstvenog osiguranja na teritoriji Republike;'.''

O b r a z l o ž e nj e

Amandmanom se daje mogućnost šireg uključivanja određenih kategorija lica u sistem obaveznog zdravstvenog osiguranja u Republici Srbiji. Proširen je krug lica koja se mogu uključiti u obavezno zdravstveno osiguranje u odnosu na dosadašnju normu, i to pre svega na lica koja iz određenih razloga ne mogu da koriste prava iz zdravstvenog osiguranja na osnovu već zaključenih bilateralnih ugovora sa određenom zemljom. Naime, u određenim slučajevima lica koja dolaze iz zemalja u kojima ostvaruju pravo na penziju ili druga prava po osnovu kojih stiču svojstvo osiguranika, ne mogu da započnu sa korišćenjem zdravstvenog osiguranja na osnovu bilateralnog sporazuma s obzirom na činjenicu da još uvek nisu regulisali određene imovinsko-pravne ili druge odnose u toj državi.

ZAMENIK PREDSEDNIKA

Mr. dr prim. Ljubica Mrdaković Todorović